לאחר שהלילה הותקפו יעדים סמוך לנמל התעופה בדמשק ואחרי שבחיזבאללה טענו כי ישראל עומדת מאחורי התקיפה, ‏השר ישראל כץ מאשר למעשה כי צה"ל תקף בסוריה. "אני יכול לאשר שהאירוע תואם לחלוטין את מדיניות ישראל למניעת התעצמות חיזבאללה", הבהיר כץ בתכנית "דקלסגל" בגל"צ.

לסיפורים הכי מעניינים והכי חמים – הצטרפו לפייסבוק שלנו

"האירוע הזה תואם לחלוטין מדיניות מוצהרת שאנחנו מבצעים אותה", הוסיף כץ. "בכל עת שנקבל מידע מודיעיני על כוונה להעביר נשק מתקדם לחיזבאללה אנחנו נפעל. אנחנו צריכים למנוע מאירן לקיים נוכחות צבאית בסוריה. צריכים לפעול יחד עם האמריקנים למנוע חימוש אירני בסוריה".

עוד קודם לכן סיפק השר כץ, המכהן גם כשר לענייני מודיעין, רמיזה על תקיפה אפשרית של אספקת נשק אירני בסוריה. בריאיון הלילה לסוכנות הידיעות רויטרס במהלך ביקורו בוושינגטון אמר כץ כי הוא מעוניין בפגישותיו ללחוץ על מחוקקים וגורמים בבית הלבן כדי שארה"ב תטיל סנקציות נוספות על איראן וחיזבאללה. "ישראל מעוניינת להגיע להבנות מול ממשל טראמפ בנוגע ליכולתה של אירן להשאיר כוחות על אדמת סוריה באופן קבוע", ציין.

גם שר הביטחון אביגדור ליברמן סיפק אתמול רמיזה מקדימה לתקיפה אפשרית. "הבעתי דאגה מפעילות אירן בסוריה, ומהשימוש האירני בסוריה כבסיס להברחת נשק לחיזבאללה", אמר ליברמן. "לא נאפשר ריכוזי כוחות אירניים ושל חיזבאללה בגבול רמת הגולן".

כלי תקשורת ערביים דיווחו לפנות בוקר על פיצוצים עזים שנשמעו סמוך לנמל התעופה הבינלאומי בדמשק. רשת "אלמנאר" הלבנונית המזוהה עם ארגון חיזבאללה ייחסה את התקיפה לחיל האוויר הישראלי. לפי הדיווח, אין נפגעים אך נזק נגרם למאגרי דלק ולמחסן תחמושת שנועד לשמש את כוחות הקואליציה של הנשיא אסד והאירנים - ככל הנראה חיזבאללה. כתוצאה מפיצוץ מיכלי דלק פרצו שריפות במספר מבנים באזור. לאחר מכן דווח ברשת "אל מיאדין" כי מדובר בטילים ששוגרו משטח רמת הגולן ולא על ידי מטוסים.

בתקשורת הסורית הרשמית מאשרים כי אכן סמוך לשעה 04:00 לפנות בוקר אירעו חמישה פיצוצים בקרבת נמל התעופה בבירה, אולם נמנעו מלייחס את התקיפה לגורם מסויים. בישראל לא מגיבים לפי שעה לדיווחים.

סוכנות הידיעות רויטרס מצטטת מקור מודיעיני במזרח התיכון כי אכן מדובר בתקיפה ישראלית שפגעה במחסן אמל"ח של חיזבאללה סמוך לנמל התעופה בדמשק. לדברי המקור, נמל התעופה משמש את אירן כנתיב אווירי למשלוחי נשק עבור חיזבאללה ומיליציות שיעיות נוספות שמשונעים הן בטיסות מסחריות והן בטיסות צבאיות.